SKRIFTLIG FORESPØRGSEL E-3982/00

af Carlos Carnero González (PSE) til Kommissionen

(20. december 2000)

Om: Belejligheden af informative kontakter mellem Europa-Kommissionen og FN's repræsentant for Ækvatorialguinea

Undertegnede havde lejlighed til at møde Gustavo Gallón Giraldo, FN's repræsentant for Ækvatorialguinea, i Madrid den 23. november.

Selvom det lyder usædvanligt, var Gustavo Gallón Giraldo i Madrid, fordi Ækvatorialguineas regering ikke havde givet ham lov til at besøge landet og opfylde sine forpligtelser.

FN's repræsentant er netop i færd med at udarbejde sin kommende rapport om situationen i Ækvatorialguinea med henblik på mødet i FN's Menneskerettighedskommission i foråret.

Mener Kommissionen ikke, at det ville være belejligt at etablere officiel og regelmæssig kontakt med FN's repræsentant for Ækvatorialguinea?

Er en sådan dialog allerede indledt, eller vil den i modsat fald blive indledt i fremtiden?

Mener Kommissionen, at der kunne udveksles gensidige oplysninger og synspunkter med Gustavo Gallón Giraldo vedrørende de demokratiske principper og menneskerettighedssituationen i dette land?

Ville det ikke være interessant at indbyde ham formelt til Bruxelles for at supplere EU's indtryk fra mødet med Roman Prodi og Teodoro Obiang?

Har Kommissionen til hensigt at anmode regeringen i Malabo om en forklaring på, hvorfor Gustavo Gallón Giraldo ikke fik tilladelse til at rejse ind i Ækvatorialguinea?

Er det allerede nu muligt at få adgang til rapporten fra EU's delegation, der i efteråret aflagde besøg i Ækvatorialguinea?

Svar afgivet på Kommissionens vegne af Poul Nielson

(21. februar 2001)

Kommissionen har allerede regelmæssige kontakter med Højkommissariatet for Menneskerettigheder, som varetager sekretariatsfunktionen for FN's Menneskerettigheds-kommissions særlige repræsentant for Ækvatorialguinea, Gustavo Gallon Giraldo. Denne løbende dialog gør det muligt at udveksle oplysninger.

Kommissionen deler og støtter de holdninger og synspunkter, som Menneskerettighedskommissionen og den særlige repræsentant indtager med hensyn til situationen i Ækvatorialguinea. I den forbindelse har Kommissionen slået kraftigt på, at Ækvatorialguineas regering forpligter sig til at følge de henstillinger, der er fremsat.

I øvrigt siges det udtrykkeligt i den pressemeddelelse, der blev udarbejdet efter Kommissionens formands møde med præsident Obiang: Der foretages en evaluering af situationen i Ækvatorialguinea i løbet af et år, og der er specielt anmodet om deltagelse af FN's Menneskerettighedskommissions særlige repræsentant samt særlige rapportører.

Alle de oplysninger, som Kommissionen råder over, er allerede sendt til den særlige repræsentant, og der er udarbejdet et skriftligt svar på dennes brev af 2. oktober 2000 om Kommissionens aktiviteter i Ækvatorialguinea på menneskerettighedsområdet.

Kommissionen mindede om betydningen af den særlige repræsentants og de særlige rapportørers mission i et brev til Republikkens præsident den 14. september 2000.

Da Kommissionen i løbet af år 2000 erfarede, at Ækvatorialguinea ikke havde fornyet indbydelsen til FN's Menneskerettighedskommissions særlige repræsentant om at komme til landet, sendte den et nyt brev til Ækvatorialguineas ambassade den 15. december 2000, hvori den gav udtryk for sin bekymring over dette forhold.

Rapporterne fra de tre medlemmer af den fælles mission EF/den interparlamentariske union i september- oktober 2000 foreligger. Ikke desto mindre er det endelige sammendrag, der skal føre til et finansieringsforslag, endnu ikke endeligt udarbejdet.